Dámy a páni, sestry a bratia, všetkých vás srdečne vítam na dnešnej verejnej diskusii. Začnem Bibliou. Ak by ju aj niekto poznal len zbežne, predsa vie, ako nám Biblia bez zábran opisuje zlyhania apoštolov, ich nechápavosť, zrady. Prvotné spoločenstvo kresťanov sa nebálo hovoriť o týchto skutočnostiach, dokonca ešte počas životov apoštolov. Nehanbili sa o tom hovoriť! Na týchto zlyhaniach a slabosti predsa vyrástlo dôležité spoločenstvo, ktorému hovoríme cirkev. A my sme vďační prvotnej cirkvi, že nám toto všetko zachovala.

Pred tromi rokmi bol na Slovensku odvolaný pán arcibiskup Róbert Bezák. Po uplynutí týchto rokov môžeme skonštatovať, že tu zostal jeden ponížený arcibiskup s pošliapanou cťou. A nielen on, ale po nasledujúcich kauzách by sa dali vymenovať mená ďalších ľudí, ktorí zostali ubití a s pošliapanou cťou. Ale zostali tu aj ľudia, ktorí majú pocit horkosti, sklamania, smútku, volajú po jednote...

Jednoducho, je tu aj rozdelená spoločnosť, aj rozdelení veriaci. Situácia nie je dobrá ani pre dnešných víťazov, ani pre dnešných porazených. Nezvíťazil nikto, skôr môžeme povedať, že prehráva cirkev.

V tejto situácii žijeme a asi aj budeme žiť!

A tak si kladieme základnú otázku: Čo ďalej? Táto otázka v sebe obsahuje mnohé dôležité a ťažké podotázky. Napr.: Ako ďalej, keď sa zdá, že naše vzájomné porozumenie spoločnej Biblii je diametrálne odlišné, možno až protichodné!? Ako ďalej, keď naše vzájomné porozumenie poslaniu cirkvi v dnešnom svete je diametrálne odlišné, možno až protichodné!? Ako ďalej, keď naše vzájomné porozumenie poslušnosti je diametrálne odlišné, možno až protichodné!? A v pýtaní sa môžeme pokračovať. To však už bude úloha moderátora dnešnej diskusie.

Chcem zdôrazniť: Táto diskusia vznikla z lásky k cirkvi! Je to naše volanie po Duchu Svätom, ktorý sa prejavuje nielen v modlitbe, ale aj v úprimnej diskusii.

Našich hostí sme vyberali tak, aby vniesli do celej kauzy širší pohľad, ktorý by nám všetkým mohol pomôcť.

Veľmi sa tešíme z prítomnosti hovorcu Konferencie biskupov Slovenska Martina Kramaru, čo môže byť znakom, že pôjde o skutočné hľadanie styčných bodov.